Ramón González Peña

Ramón González Peña  foi un sindicalista y políticu socialista.

Mineru na so mocedá, dexó l'actividá pa dedicase profesionalmente a la política. Foi secretariu xeneral de la Federación Nacional de Mineros y afiliáu al sindincatu socialista de la Unión Xeneral de Trabayadores, nel que llegó a ocupar dellos cargos.

En tola II República Española ocupa un escañu nes Cortes como diputáu socialista pola Provincia de Huelva, de la que foi gobernador al proclamase'l nuevu réxime. Torna más tarde p'Asturies, onde ocupa los cargos d'alcalde de Mieres y presidente de la Diputación Provincial d'Uviéu.

N'ochobre de 1934, participa como cabezaleru de la revolución que tien llugar n'Asturies (llegándo a ser consideráu l'auténticu "xeneralísimu" de la mesma). Participó nos preparativos de la revolución, tando presente nel fallíu desembarcu d'armes del "Turquesa". Tamién foi acusáu de participar nel robu de más de catorce millones de pesetes del Bancu d'España, n'Uviéu, un dineru que según él foi entregáu al Comité Revolucionariu. Una vez sofocada la revuelta pol exércitu, escuéndese n'Ablaña hasta avientu de 1934, cuando ye deteníu. Foi xulgáu en febreru de 1935, y condenáu a muerte, pero'l Gobiernu presidíu por Alejandro Lerroux conmúta-y la pena por cadena perpetua. Tres la victoria del Frente Popular nes eleiciones de 1936 ye puestu en llibertá y elixíu nuevamente diputáu.

Na Guerra Civil (1936-1939) foi nomáu Presidente de la Comisión Executiva del sindicatu socialista UXT, en sustitución de Largo Caballero y ocupa'l cargu de Ministru de Xusticia nel segundu gobiernu de Juan Negrín. Tres el final de la contienda fuxe a Francia y ellí actúa como vocal del SERE (Serviciu d'Emigración pa Republicanos Españoles) constituyíu en París en 1939, y que foi creáu por Negrín pa organizar l'exiliu de los republicanos. Depués marcha a Méxicu, y ellí foi espulsáu del PSOE por Indalecio Prieto que lu consideraba "filocomunista". Morrería na capital mexicana en 1952.

 Referencies 

 Enllaces esternos 

Categoría:Políticos y polítiques d'Asturies
Categoría:Movimientu obreru
Categoría:Socialistes d'Asturies
Categoría:Persones de Les Regueres
Categoría:Alcaldes del Partíu Socialista Obreru Español
Categoría:Políticos y polítiques del Partíu Socialista Obreru Español